text: Finansloven: Vestkysten skal beskyttes mod oversvømmelse
  30 august 2018 kl. 10.33
  Grundejere har kæmpet for at få sikret deres huse ved den jyske vestkyst.  
  Regeringen vil afsætte over en milliard kroner i finansloven for 2020-2024 til ekstra kystsikring. 
  Forslaget glæder Hugo Petersen, som er medlem af Blåvand Grundejerforening, og som sidder i et udvalg om kystsikring.
  - Det er dejligt, for det er faktisk dét, vi har kæmpet for i de seneste 10 år, siger Hugo Petersen.
  
  Huse er forsvundet
  Han kan huske, hvordan huse tidligere er blevet oversvømmet og forsvundet i havet. Det har man undgået i de seneste år, men truslen er der stadig.
  Hugo Petersen, medlem af Blåvand Grundejerforening.: "Vandet kan man nok aldrig helt få styr på. Men man kan forstærke den indsats, man har gjort indtil nu."
  - Vandet kan man nok aldrig helt få styr på. Men man kan forstærke den indsats, man har gjort indtil nu, og sørge for at få sandfodret og beplantet og holde det hele ved lige. Og så skal man få stenhøfderne bragt i orden, så vandet ikke bagskyller hele tiden og gnaver sig ind i digerne, siger Hugo Petersen. 
  
  Kommuner skal også bidrage
  Dele af vestkysten er tyndslidte af vind og vejr, skriver Miljøministeriet.
  Jakob Ellemann-Jensen (V), miljø- og fødevareminister.: "Der er behov for, at vi handler nu og får genopbygget det tabte."
  - Der er behov for, at vi handler nu og får genopbygget det tabte, så byer, huse og infrastruktur bag klitterne ikke bliver oversvømmet. Det hårde vejr har i mange år slidt på kystbeskyttelsen, og det vil vi nu råde bod på med en massiv investering, siger miljø- og fødevareminister Jakob Ellemann-Jensen (V) i en pressemeddelelse. 
  Regeringen forventer, at også kommunerne sætter flere penge af til kystsikringen.
  
  